CELEX: 52013PC0746
Language: lt
Date: 2013-10-30
Title: Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos (PPO) ministrų konferencijoje, dėl moratoriumo dėl elektroninio perdavimo muitų (e. prekybos moratoriumas) ir moratoriumo dėl nepažeidimo bei situacijos skundų pratęsimo

|
			
		
		
		52013PC0746
		
			Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos (PPO) ministrų konferencijoje, dėl moratoriumo dėl elektroninio perdavimo muitų (e. prekybos moratoriumas) ir moratoriumo dėl nepažeidimo bei situacijos skundų pratęsimo /* COM/2013/0746 final - 2013/0360 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO TIKSLAS
Šio pasiūlymo tikslas – sudaryti
sąlygas Europos Sąjungai prisijungti prie konsensuso Pasaulio
prekybos organizacijoje (PPO) dėl dviejų sprendimų, kuriais
pratęsiamas moratoriumas dėl elektroninio perdavimo muitų
(toliau – e. prekybos moratoriumas) ir moratoriumas dėl nepažeidimo
bei situacijos skundų, priėmimo PPO ministrų konferencijoje. 
Sąjunga visada pritarė e. prekybos
moratoriumo pratęsimui, nes, Sąjungos manymu, e. prekyba yra
paslauga, todėl jai neturėtų būti taikomi muitai. Be to,
moratoriumas suteikia didelės ekonominės naudos Sąjungos
įmonėms. 
Dėl
nepažeidimo ir situacijos skundų Sąjunga mano, kad jie buvo sukurti
siekiant išlaikyti pusiausvyrą tarp sutarto patekimo į rinką ir
tarifų nuolaidų pagal 1994 m. Bendrąjį susitarimą
dėl muitų tarifų ir prekybos (toliau – GATT), todėl
neatrodo tikslinga šiuo metu juos taikyti pagal Sutartį dėl
intelektinės nuosavybės teisių aspektų, susijusių su
prekyba (toliau – TRIPS).
Pasiūlymu numatoma, kad Taryba suteikia
įgaliojimus Komisijai laikytis pozicijos Europos Sąjungos vardu
Pasaulio prekybos organizacijoje dėl prisijungimo prie konsensuso dėl
minėtų sprendimų. 
2.           TEISINIS PASIŪLYMO
PAGRINDAS
Sutarties dėl Europos Sąjungos
veikimo (SESV) 218 straipsnio 9 dalyje nustatyta, kad kai
tarptautiniu susitarimu įsteigtame organe reikia priimti teisinę
galią turintį sprendimą, Taryba, remdamasi Komisijos ar
Sąjungos vyriausiojo įgaliotinio užsienio reikalams ir saugumo
politikai pasiūlymu, priima sprendimą, kuriuo nustatoma pozicija,
kuri turi būti priimta Sąjungos vardu. Ši
nuostata taikoma pratęsiant moratoriumus, nes šis sprendimas priimamas
tarptautiniu susitarimu, kuris turi poveikio ES teisėms ir
prievolėms, įsteigtame organe (PPO ministrų konferencijoje).
Numatytas e. prekybos moratoriumas yra
susijęs su klausimais, patenkančiais į bendros prekybos
politikos taikymo sritį (SESV 207 straipsnis), visų pirma su
prievolėmis pagal Bendrąjį susitarimą dėl prekybos
paslaugomis. Numatytas nepažeidimo ir situacijos skundų moratoriumas taip
pat yra susijęs su klausimais, patenkančiais į bendros prekybos
politikos taikymo sritį, visų pirma su prievolėmis pagal TRIPS. 
3.           PASIŪLYMO TAIKYMO
SRITIS
Komisija įgaliojama laikytis pozicijos
Europos Sąjungos vardu ir paremti e. prekybos ir nepažeidimo bei
situacijos skundų moratoriumų pratęsimą PPP ministrų
konferencijoje. Jeigu formuotųsi konsensusas pasiūlyti neribotai
pratęsti e. prekybos moratoriumą ir (arba) nepažeidimo ir
situacijos skundų moratoriumą, kad tie moratoriumai taptų
nuolatiniai, Europos Sąjunga turėtų tam pritarti. 
Pagal SESV 218 straipsnio 10 dalį Europos
Parlamentas turi būti nedelsiant išsamiai informuojamas.
2013/0360 (NLE)
Pasiūlymas
TARYBOS SPRENDIMAS
kuriuo nustatoma pozicija, kurios Europos
Sąjunga turi laikytis Pasaulio prekybos organizacijos (PPO) ministrų
konferencijoje, dėl moratoriumo dėl elektroninio perdavimo muitų
(e. prekybos moratoriumas) ir moratoriumo dėl nepažeidimo bei
situacijos skundų pratęsimo
EUROPOS SĄJUNGOS TARYBA,
atsižvelgdama
į Sutartį dėl Europos Sąjungos veikimo, ypač į
jos 207 straipsnio 4 dalį kartu su 218 straipsnio 9 dalimi, 
atsižvelgdama į Europos Komisijos
pasiūlymą, 
kadangi:
(1)       moratoriumas dėl
elektroninio perdavimo muitų (e. prekybos moratoriumas), kuriame
teigiama, kad „narės toliau taikys esamą praktiką netaikyti
muitų elektroniniam perdavimui“, buvo priimtas kaip deklaracija
1998 m. Pasaulio prekybos organizacijos ministrų konferencijoje; 
(2)       šiuo metu dėl
moratoriumo priimamas PPO ministrų konferencijos sprendimas ir jis nuo
1998 m. buvo kas dvejus metus atnaujinamas. Paskutinį kartą jis buvo
pratęstas iki 2013 m. PPO ministrų konferencijoje 2011 m.
gruodžio mėn. PPO ministrų konferencija turėtų jį
toliau pratęsti arba padaryti nuolatiniu, jeigu vykstančiose ar
būsimose diskusijose šiuo klausimu būtų priimtas konsensusas;
(3)       iki šiol nepavyko rasti
konsensuso dėl nepažeidimo ar situacijos skundų uždraudimo ar leidimo
pagal TRIPS susitarimą. 2005 m. PPO ministrų konferencijoje
Honkonge priimtoje deklaracijoje teigiama: „Atsižvelgiame į
Intelektinės nuosavybės teisių aspektų, susijusių su
prekyba, tarybos nuveiktą darbą pagal Dohos sprendimo dėl
klausimų, susijusių su įgyvendinimu, 11.1 punktą ir
2004 m. rugpjūčio 1 d. Bendrosios tarybos priimto Dohos
sprendimo 1.h punktą, ir nurodome jai toliau nagrinėti 1994 m.
GATT XXIII straipsnio 1 dalies b ir c punktuose nurodytų rūšių
skundų aprėptį ir sąlygas ir pateikti rekomendaciją kitoje
mūsų sesijoje. Sutarta, kad iki tol narės neinicijuos tokių
skundų pagal TRIPS susitarimą“;
(4)       iki šiol moratoriumas
dėl nepažeidimo ir situacijos skundų buvo pratęsiamas PPO
ministrų konferencijos sprendimu pagal Intelektinės nuosavybės
teisių aspektų, susijusių su prekyba, tarybos
rekomendaciją. Atsižvelgiant į tai, kad labai nedaug PPO narių
reikalauja tęsti diskusijas dėl nepažeidimo ir situacijos skundų
taikymo, jeigu tos šalys pakeistų savo poziciją ir pritartų
nuolatiniam netaikymui, ES būtų pasirengusi prisijungti prie
konsensuso;
(5)       Europos Sąjungai
naudinga pritarti e. prekybos moratoriumo ir nepažeidimo ir situacijos
skundų moratoriumo pratęsimui;
(6)       Komisija reguliariai
atsiskaitys Prekybos politikos komitetui apie diskusijų dėl
e. prekybos moratoriumo ir nepažeidimo ir situacijos skundų
moratoriumo pratęsimo padėtį, ypač jeigu pasikeistų
kitų narių pozicijos Pasaulio prekybos organizacijoje dėl
tolesnių sprendimų priėmimo PPO ministrų konferencijoje,
PRIĖMĖ ŠĮ
SPRENDIMĄ:
1 straipsnis
Europos Sąjungos pozicija Pasaulio
prekybos organizacijos (PPO) ministrų konferencijoje yra pritarti
moratoriumo dėl elektroninio perdavimo muitų (e. prekybos
moratoriumas) ir moratoriumo dėl nepažeidimo ir situacijos skundų
pratęsimui.
Jeigu formuotųsi konsensusas
pasiūlyti neribotam laikotarpiui pratęsti e. prekybos
moratoriumą ir (arba) moratoriumą dėl nepažeidimo ir
situacijos skundų, Europos Sąjungos pozicija Pasaulio prekybos
organizacijos ministrų konferencijoje yra paremti ilgesnį
laikotarpį arba padaryti moratoriumą dėl elektroninio perdavimo
muitų ir (arba) moratoriumą dėl nepažeidimo ir situacijos
skundų neriboto galiojimo.
2 straipsnis
Šis sprendimas įsigalioja jo priėmimo dieną.
Priimta Briuselyje
                                                                       Tarybos
vardu
                                                                       Pirmininkas